ભાજપ માટે અતિ મહત્વની એવી મહારાષ્ટ્ર વિધાનસભાની ચૂંટણી માટે ઉમેદવારીપત્રો ભરવાના આજે છેલ્લા દિવસે જ ભાજપ દ્વારા ચૂંટણી આયોજન માટે રાષ્ટ્રીય પ્રમુખ અમિત શાહે મુંબઈમાં બેઠક યોજી હતી. શિવસેના સાથેનું ગઠબંધન તૂટતા હવે તમામ બેઠકો લડવાની હોવાથી અન્ય રાજ્યોને પણ જવાબદાર સોંપવામાં આવી છે. ગુજરાત એ મહારાષ્ટ્રનું પડોશી અને મહત્ત્વનું રાજ્ય હોવાથી ગુજરાતને વધુ જવાબદારી સોંપવામાં આવી છે. આ માટે શનિવારે મુંબઈમાં મળેલી બેઠકમાં ગુજરાત ભાજપના આગેવાનોને ગુજરાતની નજીકના જિલ્લાઓ તથા મુંબઈના ગુજરાતી વસાહતોવાળી બેઠકોની જવાબદારી સોંપવામાં આવી હતી.